*1. számú mellékelt a V./…/2014-2015. (2015. VI. 4.) Kari Tanácsi határozathoz*

**Irányelvek a plagizálás ellenőrzéséhez**

A plágium, amikor a karon beadott bármilyen írásbeli munkában annak szerzője más gondolatát, sorait, szavait, azaz mások szellemi termékét sajátjaként tünteti fel, nem egyértelműen jelöli, hogy azok mástól származnak.

Formái:

* A szerző szöveghűen, szó szerint vesz át anyagokat (akárcsak mondatokat más forrásokból), és nem jelöli meg annak forrását, és nem használ idézőjelet;
* Szövegrészlet parafrazálása, azaz a szerző saját szavaival átfogalmazza, nem szó szerint veszi át mások munkáit és hiányzik a hivatkozás azok forrására;
* Ábra vagy statisztikai adat, illetve illusztráció átvétele esetén nincs hivatkozás annak forrására;
* Idegen nyelvű forrásmunkák saját gondolatok nélküli lefordítása, idézése, forrásmegjelölés nélkül.

A plagizálás lopás, más személy szellemi tulajdonával való visszaélés más szerzői tulajdonának megsértése. Ezen felül a plagizálás tévesen azt a benyomást kelti, hogy a hallgató elvégezte a szakdolgozat/diplomaterv készítéssel járó feladatokat, így tehát megtévesztés is egyben.

A szakdolgozatok és diplomatervek esetén a plagizálás elsődleges ellenőrzési feladata és egyben felelőssége a témavezetőé. A rendelkezésre álló írásmű alapján plágium tényének megállapítására azonban az egyetem bármely oktatója-kutatója, bíráló, záróvizsga bizottsági tag jogosult. Vitás esetekben a dékán jelöl ki bíráló személyt vagy bizottságot annak egyértelmű megállapítására.

A hallgató köteles beadott írásbeli munkájához – abba beleköttetve – csatolni azon nyilatkozatát, miszerint fegyelmi felelőssége tudatában kijelenti, hogy az írásmű saját munkája. Ha ennek ellenkezője bizonyosodik be, a hallgató munkája elégtelenre értékelendő és vele szemben az 1/2013. dékáni utasítás előírásai szerint kell eljárni.

A plágium minden formájában szigorúan tilos.

Amennyiben a szakdolgozatot/diplomatervet érintő plágiumot a záróvizsga-bizottság valamely tagja a szakdolgozat/diplomaterv védése során észleli, a szakdolgozat/diplomaterv védését a záróvizsga-bizottság elnöke felfüggeszti, és fegyelmi eljárást kezdeményez.

A kar (tanszék) valamennyi beadott szakdolgozatot elektronikusan megőriz a beadástól számított 15 évig.

A korrekt hivatkozás és a plágium elkerülése érdekében az írásbeli munkák esetében mindenkor be kell tartani a szakirodalmi hivatkozás alapelveit, amelyek a következők:

* Szöveghűen idézni ezért csak idézőjelben, maximum 1-2 bekezdés erejéig lehet, a forráspontos megjelölésével mind szövegközben (hivatkozás) mind az irodalomjegyzékben. A hivatkozás szükséges szó szerinti idézet vagy parafrazált szövegrészlet esetében is;
* Minden forrást meg kell jelölni (nem szó szerinti idézés esetén is). A hivatkozás elengedhetetlen akkor is, ha valamely statisztikai adatot vagy ábrát, illusztrációt használ fel a szerző más forrásból;
* Forrásmegjelölés mindig kettős: szövegközben (szövegközi hivatkozás) és az irodalomjegyzékben a forrás részletes paraméterei. Teljes megfelelésnek kell lenni a szövegközi hivatkozások és az irodalomjegyzékben felsorolt források között.
* Egy szakdolgozat elméleti felvezető és leíró, valamint bemutató részei jellemzően oldalanként több forrásmegjelölést kell, hogy tartalmazzanak.
* Amiket nem kell hivatkoznia, azok a közismert tények, azaz olyan tények, amelyek számtalan forrásban megjelennek és valószínűsíthető, hogy általánosan ismertek, valamint hallgató saját ötletei, gondolatai, kutatási eredményei, élményei, megfigyelései, rajzai, ábrái, táblázatai, stb..